Giuseppe Pinto

**Giuseppe Pinto** (født 26. mai 1952 i Noci ved Bari i Italia) er en italiensk katolsk erkebiskop og diplomat for Den hellige stol. Fram til 2019 var han nuntius i blant annet Filippinene, Chile og Kroatia.
## Liv og virke
### Prest
Giuseppe Pinto ble ordinert til prest 1. april 1978 og gikk inn i Den hellige stols diplomatiske tjeneste i mai 1984. Han virket i nuntiaturene i Papua Ny-Guinea og Argentina, og senere i seksjonen for statsrelasjoner i Vatikanets statssekretariat.
### Titulærerkebiskop, nuntius i vestafrikanske land
Den 4. desember 2001 utnevnte pave Johannes Paul II ham til titulærerkebiskop *pro hac vice* av *Pandosia* og apostolisk nuntius til Senegal og apostolisk delegat til Mauritania. Paven bispeviet ham personlig den 6. januar neste år; medkonsekratorer var Robert Sarah, sekretær for Kongregasjonen for folkenes evangelisering, og Leonardo Sandri, *sustituto* i statssekretariatet.

Den 5. februar 2002 ble han i tillegg også utnevnt til apostolisk nuntius til Kapp Verde og i Mali. Den 5. mars 2002 ble han også utnevnt til apostolisk nuntius til Guinea-Bissau.

### Nuntius til Chile
Pave Benedikt XVI utnevnte ham til apostolisk nuntius til Chile den 6. desember 2007.

I 2010 kom anklager mot presten Fernando Karadima for dagen i det ofre gjorde sine påstander offentlige, og i 2011 konkluderte Vatikanet med at den chilenske presten var skyldig for seksuelle overgrep mot mindreårige, og påla ham et liv i bønn og bot.

I 2018 fremkom det av dokumenter knyttet til en rettssak mot erkebispedømmet Santiago de Chile en e-mail rettet til Pinto i 2009 skrevet av erkebiskop Francisco Javier Errázuriz, der Errázuriz medgav overfor Pinto at erkebiskopen ikke hadde fulgt de korrekte prosedyrer ved etterforskningen av anklager om seksuelle overgrep rettet mot fader Karadima.

### Nuntius til Filippinene
10. mai 2011 ble han utnevnt til apostolisk nuntius til Filippinene.
### Nuntius til Kroatia
1. juli 2017 utnevnte pave Frans ham til apostolisk nuntius til Kroatia.

Den 16. april 2019 trakk han seg fra stillingen som nuntius til Kroatia. Han hadde innehatt stillingen i kun ett år og ni måneder. Noen grunn til at han trakk seg, ble ikke opplyst, men kroatiske medier mente at det var helsegrunner.

Han gikk ut av aktivt virke den 31. juli 2020.

## Episkopalgenealogi
Hans episkopalgenealogi er:

* Kardinal Scipione Rebiba (1504-1577) 
* Kardinal Giulio Antonio Santori (1532-1602) * bispeviet 1566
* Kardinal Girolamo Bernerio (1540-1611) *1586
* Erkebiskop Galeazzo Sanvitale (1566-1622) *1604
* Kardinal Ludovico Ludovisi  (1595-1632) *1621
* Kardinal Luigi Caetani (1595-1642) *1622
* Kardinal Ulderico Carpegna (1595-1679) *1630
* Kardinal Paluzzo Paluzzi Altieri degli Albertoni (16235-1698) *1666
* Pave Benedikt XIII (1649-1730) *1675
* Pave Benedikt XIV (1675-1758) *1724
* Pave Klemens XIII (1693-1769) *1743
* Kardinal Henry Benedict Mary Clement Stuart of York (1725-1807) *1758
* Pave Leo XII (1760-1829) *1794
* Kardinal Chiarissimo Falconieri Mellini (1794-1859) *1826
* Kardinal Camillo di Pietro (1806-1884) *1839
* Kardinal Mieczyslaw Halka Ledóchowski (1822-1902) *1861
* Kardinal Jan Puzyna z Kosielsko (1842-1911) *1886
* Erkebiskop Józef Bilczewski (1860-1923) *1901
* Erkebiskop Bolesław Twardowski (1864-1944) *1919
* Erkebiskop Eugeniusz Baziak (1890-1962) *1933
* Pave Johannes Paul II (1920-2005) *1958
* Erkebiskop *Giuseppe Pinto* (1933-) *1979

## Referanser